Kaitseväe juhataja otsusega ei toimu õppus sel aastal varasemalt planeeritud asukohtades Kesk-Eestis, vaid eelkõige kaitseväe keskpolügoonil.

«Hoolimata keerulisest olukorrast on eesmärgiks väljaõpe, kuid samas vähendada kokkupuudet tsiviilühiskonnaga,» ütles kaitseväe juhataja pressiteate teel.

Milline konkreetsemalt on Kevadtormil tegevus, otsustab Herem hiljemalt 1. aprillil. «Õppusel osalevad ka Scoutspataljoni võitlejad ja liitlaste lahingugrupp. Ehkki välismaa sõduritele ei ole esialgu sisenemiskeelde, kuna tegemist on julgeoleku tagamise võimaldamisega, on enam kui tõenäoline, et liitlassõdurid sel aastal Kevadtormil ei osale, välja arvatud Eestis paiknev liitlaste lahingugrupp,» lisas Herem.

Kevadtormil ei osale sel aastal ka reservväelased, välja arvatud vabatahtlikult osalemissoovi avaldanud.

Ettevalmistus Kevadtormiks hakkab nüüd toimuma eelkõige välitingimustes, nn metsalaagrites, kus hoidutakse kõrvale asustatud punktidest. Selline õppevorm on väljaõppetsükli praeguses osas tavapärane, teatas kaitseväe peastaap.

Väljaõppes keskendutakse eelküige kompanii taseme tegevustele, üksuste koostöö võib jätkuda välitingimustes. «Ülemad on kohustatud kompaniivälised kontaktid viima miinimumini,» lisas kaitseväe juhataja. «Peamiselt suheldakse sidevahenditega ja siseruumides on õppused tühistatud.»

Kaitseväe juhataja andis ka korralduse, mille kohaselt jääb nädalavahetusel kasarmusse üks tegevväelane iga kompanii kohta, et tagada igapäevane elukorraldus, tegeleda toitlustamise muudatustega, erakorraliste väljalubadega ja vajadusel korraldada täiendavad karantiinid või inimeste isoleerimine.

«Rõhutan veel kord, et erakorralistel asjaoludel saavad ajateenijad väljaloale, kuid peavad olema äärmiselt ettevaatlikud, et mitte haigestuda,» ütles kindralmajor Herem.